Ou Fliekvlooi gunsteling, John Williams, bly konstant besig. Sy komposisies vir die gewilde Lost World wat tans vertoon, is net so groot en magtig soos die Tyrannosaurus Rex wat weer, nes sy voorganger, grootskaalse verwoesting saai. Die musiek lewer 'n kollosale, epiese atmosfeer en herinner aan daardie oerwoud avonture van ouds. Dit is tot 'n groot mate die gevolg van die "tribal" klanke wat geskep word deur 'n verskeidenheid dromme en slag instrumente - die dramatiese blaas instrumente van die simfonie-orkes word darem nie agter gelaat nie. Net soos die storie struktuur klimakse en ruspunte het, weerspieel die musiek dit perfek - dieselfde met jaagtogte, onheil afwagting en sagte nuanse wat spanning opbou. Die ingevoerde CD het 'n netjiese dosie wat oopvou om 'n 3-D dinosaurus- en oerwoud-toneel uit te beeld.